Obot pa Laneno
An abino i Ulaya bot Biritic i mwaka 1989 ma nongo mwakana pwud tidi, naka nongo dong abedo i larre pi mwaka acel. Onongo bene pe angeyo jami mapol i lok kom niye mera. Acako bedo i gang mo ma kilwongo ni YMCA(YAMCA), nicakke i mwaka 1990 nio wa i mwaka 1993 dwe me aboro. I kare ma ao i YAMCA litab, Lacwec oketo i cwinya ni dano ma bedo i YAMCA ni myero bene gubed ki lega kenyo. Acoyo waraga bot ludito ma loyo YAMCA, ni guminiwa kalega mo. Ci guye bene.
Acako lega i ot ma gumiyo dok lega nu obedo ka timme pi mwakki adek nio ka akobo ki i YAMCA i mwaka 1993. Kare mogo lega obedo kapong wawoko. Wadoko dul mo pa Lukricitayo ma tiyo pi tito kwena pa Lalar bot lwak ducu, i te leb mapatpat, calo Somaliya, Tigrinya, leb munu, ki leb mukene. Abedo ka lego lutela me kanica bene wek gubin gumi kony pien tic nongo dit obwoyo koma woko. Kare mogo ka lutela ca pe guo ci atemo me pwonynyo lwak ki lok pa Lacwec ma bene obedo tek twaltwal bota pien nongo pe angeyo lok pa Lacwec mapol.
I mwaka 1994 onongo dong an apeke i YAMCA, Lacwec owaco ni meno lega ma wan wabedo katimmone i leb pa dano mapatpat i YAMCA ni en emito ni myero kitim bene i leb LWO, dok ni myero kipwony leb man bot lutino pien leb enni pire tek.
Acoyo waraga acwalo lwongo ki jo mapol me cakko lega ma nyinge waco ni Nywakko Jiri i leb Lwo. I yo ngeye kimedo nyinge ni Kanica i leb Lwo.
Jo mudyere ka tello lwak pe gubedo ki cwiny me jollo lok me lega man, ni meno “Wan dong wabedo i London, kony pa lega i leb Lwo peke”
. Guloko lega i leb munu. Kwena ducu ma Rwot omiyo pe kijolo.
I mwaka 1999 i dwe me 12 Lacwec owaco bota ni myero awek lega ki jo nu. Ingye ocwala i Kanica mukene ci ocako dwoko lok me lega Lwo cen wa ki kop me gonynyo Lok acoya maleng, ki yubbo kit ma myero leb Lwo kico kwede. Owaco bene ni etye ka lwongo an i tic me tello Kanica.
Lwak ma nongo yam gibino i Kanica me Leb Lwo ni gutiko bedo ka cwallo koko ni myero kidwok Kanica me Leb Lwo macon ca ni cen. Pi man oweko jo aryo mo gudyere i mwaka 2007 me temmo dwokko lega Nywakko Jiri i leb Lwo cen wek lwak gucokke guleg kicel i dwe acel, i ceng Abicel; gin lutela guwaco ni gitye bene ki longnge mapol i kanica mukene ci weko pe gitwero timmo lega i cabit weng. Gupenya ni myero ami laa macalo rwed tam dok lacak lega me leb Lwo ca wek giti ticgi maber.
Kiwira i nino dwe 30/8/09 me bedo Laneno/Bishop.
I dwe me 11 me mwaka 2009, Lacwec onyuto ni dul tic man bibedo aryo. Acel Kanica me leb munu, nyinge kimiyo ni “Glory Ministries”
ma tere gonynye ni Tic me Deyo. Man cakke cawa abic me odiko tum cawa abiro me dyeceng. Kicako legane i nino dwe 3/1/2010 i kabedo ma kilwongo ni 131 Kembirij Auc, Kambawel, Landan.
Dwe me 12 me mwaka 2009, Lacwec onyuto ni dul tic me Kanica mukene myero obed Kanica i Leb Lwo ma kilego i ceng Cabit ducu cakke cawa abongwen (9) me dyeceng. Kidwoko Kanica man i nino dwe 31/1/2010 i kabedo acellu cawa abongwen (9) me dyeceng.
bem_Latn luo_Latn luo_Latn luo_Latn luo_Latn luo_Latn smo_Latn luo_Latn luo_Latn luo_Latn luo_Latn luo_Latn luo_Latn